Die Permakultuur tuin: | Blink Boer
Sorgvuldige beplanning is baie belangrik met die ontwerp van ‘n tuin. Voor jy begin kyk eers na die helling van die grond, waarheen water loop wanneer dit reën, die manier wat die son oor die tuin beweeg deur die dag en watter plante die meeste waarde kan toevoeg.
Jy moet ook hulpbronne in ag neem soos bome vir koelte, gras wat gesny kan word vir ‘n deklaag, kombuisafval vir kompos en verskillende grondtipes in die tuin. Dit sal jou help om te verstaan wat jy moontlik kan bereik met die hulpbronne tot jou beskikking. ‘n Kreatief ontwerpte tuin kan jou erf baie mooi laat vertoon en is baie pret om te beplan. Die enigste beperkende faktor is jou verbeelding! Grond! Grond! Grond! Grond is ‘n lewende organisme wat bestaan uit organiese, anorganiese, lewende en dooi elemente. Fungus, bakterieë, insekte, wurms, molle en slange om net ‘n paar te noem. Al hierdie organismes is belangrik om grond op te breek, suurstof in te laat en water goed te laat dreineer. Sonder gesonde grond kan geen tuin ‘n sukses wees nie.
Een van die maniere om grond voor te berei vir die plantseisoen is die permakultuur sloot metode:
1. Grou ‘n sloot van omtrent ‘n half meter diep en so lank as wat jy nodig het om ‘n bedding te skep. Sit al die ryk bogrond op een hoop en dit wat dieper uitkom op ‘n ander. Bogrond word in tuine gebruik en minder vrugbare grond in padjies.
2. Nou is dit tyd om ‘n paar lae verskillende materiaal in die sloot te sit wat die regte voedingstowwe aan jou plante sal gee. Elke laag moet omtrent 10cm tot 15cm dik wees nadat jy dit vasgetrap het. Begin met ‘n laag platgedrukte blikkieskos blikkies (vis, boontjies ens. nie koeldrankblikkies nie, aluminium kan giftig wees vir plante!) onder in die sloot. Met tyd breek die blikkies af en verskaf die nodige voedingstowwe soos sink en yster aan die plante.
3. Sit volgende ‘n laag organiese materiaal bo-op die blikkies. Kos afval is ideal hiervoor.
4. Die volgende laag is kraalmis gevolg deur ‘n laag van die bo grond wat uitgegrou is.
5. Maak die bedding mooi gelyk bo op en gebruik van die oorskiet grond om ‘n rand rondom die tuin te maak wat water inhou en keer dat dit wegloop.
6. Herhaal die proses om elke bedding te bou en maak seker dat jy genoeg plek tussen in los om maklik toegang te verkry tot elke deel van die tuin. Gebruik ook hierdie padjies om renwater na beddings toe te lei.
Jou tuin is gereed om te plant!
← Die Trekker, van Toeka tot Nou	Gesondheid uit die grond uit- Die aartappel →